Landmand Danni Sørensen fra Frederikshavn er blandt de bedste i verden til at holde sine smågrise i live. Han ser på flere områder sin faringsstald som en fødegang.

For Danni Sørensen er en gris ikke bare en gris. - Det kan ses lidt som en fødeklinik. Vi får taget hånd om dem, når der skal tages hånd om dem. Det nytter ikke noget, at de ligger og er afkræftede. Og de små børn, der er født for tidligt, de får også hjælp til at spise. Det er det samme her. Hvert år dør flere millioner af danske smågrise inden de når ud til slagterierne, men på Danni Sørensens gård Store Vognsbæk ved Frederikshavn har man formået at bringe dødeligheden blandt grisene så langt ned, at man er blandt verdenseliten. Siden Danni Sørensen overtog ejendommen i 2010 har han arbejdet målrettet på at nedbringe dødeligheden blandt sine smågrise. - Vi har nogle rigtig dygtige ansatte, der brænder for det, de laver og det der gør os meget anderledes end andre steder er, at vi kører med bemanding 24 timer i døgnet ved alle faringer. Og så er det lige meget om det er juleaften, 1. januar eller weekend. Dyrene skal passes. Døgnbemandingen betyder at der konstant er medarbejdere, der er klar til at træde til, hvis grisene skal have hjælp, og mandag var ingen undtagelse. Her skulle en flok små nyfødte have lidt ekstra næring. - De mindste af dem får modermælkserstatning, så vi kan få gang i dem, så de selv kan finde til patten. Så en gang i timen giver vi dem lidt mælk. Og den megen omsorg for grisene virker. Hos Danni Sørensen er totaldødeligheden blandt grisene 12,04 procent mod landsgennemsnittet, der ligger over 20 procent. Økonomisk betyder overvågningen og omsorgen af grisene at Danni Sørensen tjener mere end 600.000 kroner mere om året end en gennemsnitslandmand. Og selvom penge ikke er alt, er Danni Sørensen godt tilfreds med sin bedrift. - Vi lægger mange timer i det her, så det er skønt at se at tingene lykkes herude i stalden. Grise ud af døren er penge for os, men at vi har en lav dødelighed betyder også at grisene har det godt. Herunder kan du se formanden for Danske Svineavlere reagere på de flotte resultater, man har skabt på Store Vognsbæk og forklare hvordan svineavlerne arbejder for at bringe dødeligheden blandt grise ned.